CELEX: 32019D0309
Language: bg
Date: 2019-02-18 00:00:00
Title: Решение за изпълнение (ЕС) 2019/309 на Съвета от 18 февруари 2019 година за предоставяне на разрешение на Литва да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

22.2.2019   
               
               
                  BG
               
               
                  Официален вестник на Европейския съюз
               
               
                  L 51/17
               
            
         РЕШЕНИЕ ЗА ИЗПЪЛНЕНИЕ (ЕС) 2019/309 НА СЪВЕТА
         от 18 февруари 2019 година
         за предоставяне на разрешение на Литва да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     В член 193 от Директива 2006/112/ЕО е предвидено, че лице — платец на данъка върху добавената стойност (ДДС) пред данъчните органи, в общия случай е данъчно задълженото лице, извършващо доставки на стоки и услуги.
                  
               
                     (2)
                  
                  
                     С писмо, заведено в Комисията на 16 октомври 2018 г., Литва поиска разрешение да въведе специална мярка за дерогация от член 193 от Директива 2006/112/ЕО, за да прилага механизма за обратно начисляване по отношение на доставките на твърди запаметяващи устройства („специална мярка“).
                  
               
                     (3)
                  
                  
                     В съответствие с член 395, параграф 2, втора алинея от Директива 2006/112/ЕО Комисията информира другите държави членки за отправеното от Литва искане с писма от 19 ноември 2018 г. С писмо от 20 ноември 2018 г. Комисията уведоми Литва, че разполага с цялата информация, необходима за разглеждане на искането.
                  
               
                     (4)
                  
                  
                     Литва откри вътреобщностни измами с липсващ търговец по отношение на доставките на електронните стоки като преносими компютри, мобилни телефони, таблети и твърди запаметяващи устройства. Мащабът и обхватът на тази практика имат пряко и силно отрицателно въздействие върху държавния бюджет.
                  
               
                     (5)
                  
                  
                     Литва предприе редица мерки за преодоляване и предотвратяване на този вид измами с ДДС. Според Литва посочените мерки не са достатъчни за предотвратяване на измамите с ДДС при доставката на електронни стоки.
                  
               
                     (6)
                  
                  
                     Литва възнамерява да въведе механизма за обратно начисляване по отношение на електронните продукти на основание член 199а от Директива 2006/112/ЕО. Твърдите запаметяващи устройства обаче не попадат в обхвата на посочения член.
                  
               
                     (7)
                  
                  
                     С цел да се осигури по-всеобхватна форма на механизма за обратно начисляване, която да се прилага не само по отношение на електронните продукти, попадащи в обхвата на член 199а от Директива 2006/112/ЕО, но и по отношение на твърдите запаметяващи устройства, Литва иска да ѝ бъде разрешено да въведе специалната мярка.
                  
               
                     (8)
                  
                  
                     Като се има предвид възможното положително въздействие на специалната мярка в борбата с установените от Литва измами с ДДС, дерогацията следва да се предостави за ограничен срок — от 1 март 2019 г. до 28 февруари 2022 г.
                  
               
                     (9)
                  
                  
                     По начало дерогациите се разрешават за ограничен срок, за да може да се прецени дали специалните мерки са подходящи и ефективни. При разрешаването на дерогации на държавите членки се осигурява време за въвеждане на други конвенционални мерки за преодоляване на съответния проблем до изтичането на срока на действие на специалните мерки, като по този начин удължаването на срока да стане излишно. Дерогации за използване на механизма за обратно начисляване се разрешават само по изключение за определени области, в които са налице измами и се използват като крайна мярка. Поради това Литва следва да въведе други конвенционални мерки за борба и предотвратяване на измамите с ДДС в рамките на търговията с твърди запаметяващи устройства до изтичането на срока на действие на специалната мярка и вследствие на това би трябвало да отпадне нуждата от дерогация от член 193 от Директива 2006/112/ЕО по отношение на такива доставки.
                  
               
                     (10)
                  
                  
                     Специалната мярка няма да има отрицателно въздействие върху собствените ресурси на Съюза, формирани от ДДС,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 193 от Директива 2006/112/ЕО на Литва се разрешава при доставките на твърди запаметяващи устройства да определя получателя за лице — платец на ДДС.
         
         
            Член 2
            Настоящото решение поражда действие в деня на нотифицирането му.
            Настоящото решение се прилага от 1 март 2019 г. и изтича на 28 февруари 2022 г.
         
         
            Член 3
            Адресат на настоящото решение е Република Литва.
         
         
            Съставено в Брюксел на 18 февруари 2019 година.
            
               
                  За Съвета
               
               
                  Председател
               
               N. BĂDĂLĂU
            
         
         
            (1)  ОВ L 347, 11.12.2006 г., стр. 1.